Az Indonesia AirAsia 8501-es járatának katasztrófája
Az Indonesia AirAsia 8501-es (QZ8501/AWQ8501), Surabayából Szingapúrba tartó menetrend szerinti járata helyi idő szerint 2014. december 28-án, vasárnap hajnalban lezuhant. A PK-AXC lajstromjelű Airbus A320-216-os típusú repülőgép a Jáva-tenger felett tűnt el a radarok képernyőjéről. A gépen 155 utas és 7 főnyi személyzet tartózkodott. Az eltűnt gép egyes darabjait december 30-án találták meg. Az AirAsia Group-nak ez volt az első halálos áldozatokkal járó balesete az 1996-os alapítása óta.

Események 
A járat helyi idő szerint 5:35-kor (UTC: 22:35, magyar idő: 23:35) szállt fel Surubayából. A Szingapúr-Changi repülőtérre kellett volna megérkeznie helyi idő szerint 8:30-kor (UTC: 0:30, magyar idő: 1:30).

A gép körülbelül 10 000 m-en, azaz FL 320 (= 32 000 láb) magasságon tartózkodott a Pulau Belitung szigettől kb. 175 km-re (=95 tengeri mérföld) délkeletre, amikor a személyzet FL 380-ra (=38 000 láb, kb. 11 600 m) történő emelkedésre és a kijelölt útvonaltól való eltérésre kért engedélyt a térségben lévő heves viharok miatt. A géppel ez volt az utolsó kapcsolat, a földi irányítás helyi idő szerint 6:17-kor elvesztette a kapcsolatot a géppel. A személyzet nem adott le vészjelzést.

Idővonal

A gép 

A repülőgép egy Airbus A320-216 típus, lajstromjele PK-AXC. Az első repülése 2008. szeptember 25-én volt, az AirAsia 2008. október 15-én kapta meg. Legutolsó átvizsgálása 2014. november 16-án történt. A gép 23 000 repült órával rendelkezett.

Az utasok és a személyzet 
A fedélzeten 155 utas és 7 főnyi személyzet tartózkodott.

A személyzet 
A személyzet többsége (6 fő) indonéz állampolgárságú. A gép kapitánya Captain Iriyanto, aki 6100 órát repült, az első tiszt a francia Rémi Emmanuel Plesel 2275 repült órával. Őket tapasztalt szakembereknek ismerte a légitársaság.

Az utasok 
Az utasok többsége indonéz volt. A gépen 16 gyerek és egy csecsemő is utazott.

Keresés 
Az indonéz hatóságok kereső és mentő csapatokat indítottak a repülőgép vélhető vízbe csapódásának helyszínére. A szingapúri Changi repülőtéren a hozzátartozók számára krízisközpontot és telefonos segélyvonalat nyitottak meg. A gép felkutatásába több ország is bekapcsolódott, (pl. Ausztrália és India) hogy minél hamarabb megtalálják az eltűnt repülőt, mely feltételezések szerint a tengerbe csapódott.

2014. december 30-án az indonéz kutató- és mentőcsapatok úszó tárgyakat találtak a gép utolsó ismert pozíciójától nem messze, a Karimata-szorosnál, mely feltételezhetően az Airbus A320-as géphez tartozik. 2015. január 3-áig a gép négy roncsdarabját és 46 holttestet találtak meg. 2015. január 7-én a kutató- és mentőcsapatok megtalálták a gép függőleges vezérsíkját és a törzs hátsó részét. Január 11-én egy 10×4 méteres tárgyat találtak. 11-éig összesen 48 holttest került elő. Ugyanezen a napon találták meg a repülési adat- és hangrögzítő feketedobozokat 30–32 méter mélyen. A felszínre hozott repülési adatrögzítőt egy jakartai laboratóriumba szállították, ahol indonéz és francia vizsgálók megkezdték az adatok kinyerését. A szakértők azt várják, hogy elég bizonyítékot tudnak belőle kinyerni, mellyel rekonstruálni tudják a gép tengerbe csapódásának körülményeit és okait. Január 13-án kiemelték a másik adatrögzítőt, amely a kommunikációt rögzítette. Január 14-én megtalálták a gép törzsét is.

A katasztrófa lehetséges okai 
Az indonéz meteorológiai szolgálat szerint szélsőséges időjárási viszonyok idézhették elő a gép katasztrófáját. Az ügynökség kiemelte, ez az egyike a lehetséges okoknak, amely a rendelkezésre álló meteorológiai adatokon alapul. A Reuters információi szerint a gép eltűnésének időpontjában nagyobb magasságban több repülőgép is gond nélkül átrepült a vihar felett, viszont az AirAsia gépe alacsonyabban repült. A személyzet a dzsakartai irányítótoronnyal  folytatott utolsó beszélgetésében FL 380-ra való emelkedésre kért engedélyt, melyet a légiforgalmi irányító akkor nem adott meg, mert a közelben, nagyobb magasságban hét másik gép haladt át. A légiirányítás megadta az engedélyt az emelkedésre 06:14-kor, erre azonban a gép már nem válaszolt.

Valószínűsíthető, hogy a gép, mivel nem kapott engedélyt az emelkedésre, belerepült a viharba.
Egy lehetséges magyarázat az, hogy lejegesedtek a gép hajtóművei.

Jegyzetek

Források 

Légi katasztrófák